MAJOR เผยปีนี้ทุ่มงบ 1 พันลบ. เปิดโรงหนังใหม่จำนวน 70 โรง
MAJOR เผยปีนี้เตรียมทุ่มงบราว 1 พันลบ. เปิดโรงหนังใหม่จำนวน 70 โรง พร้อมเดินหน้าขยายสาขาอย่างต่อเนื่อง
31 มี.ค. 2560

นายวิชา พูลวรลักษณ์ ประธานกรรมการบริหาร บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เปิดเผยว่า บริษัทยังเดินหน้าขยายการลงทุนเปิดสาขาในปี 2560 เน้นการขยายสาขาไปกับ เทสโก้ โลตัส และบิ๊กซี ในจังหวัดต่างๆ ในระดับอำเภอมากขึ้น ปีนี้คาดว่าจะเปิดให้บริการประมาณ 70 โรง ใช้งบลงทุน 1 พันล้านบาท
โดยปีนี้เริ่มเปิดให้บริการโรงภาพยนตร์สาขาใหม่ “เมเจอร์ ซีนีเพล็กซ์ โลตัส สามพราน” เป็นสาขาที่ 4 ในจังหวัดนครปฐม ตั้งอยู่บนชั้น 2 ของ เทสโก้ โลตัส จำนวน 2 โรง 414 ที่นั่ง จะเปิดให้บริการอย่างเป็นทางการในวันที่ 6 เมษายนนี้ พร้อมเปิดให้ลูกค้าชมภาพยนตร์ฟรี ทุกเรื่อง ทุกรอบ ตลอดวัน
นอกจากนี้ ในโอกาสฉลองเปิดให้บริการสาขาใหม่ “เมเจอร์ ซีนีเพล็กซ์ โลตัส สามพราน” ระหว่างวันที่ 7-10 เมษายน 2560 แจกบัตรชมภาพยนตร์ฟรีอีกวันละ 100 ที่นั่ง รวม 400 ที่นั่ง สำหรับลูกค้าที่ดาวโหลดและแสดงแอพพลิเคชั่น Major Movie Plus พิเศษ สำหรับลูกค้าที่ซื้อบัตรชมภาพยนตร์ทุก 2 ที่นั่ง ตั้งแต่วันที่ 7 เมษายน-31 มิถุนายน 2560 รับสิทธิ์ลุ้นรับมอเตอร์ไซด์ ยามาฮ่า สปาร์ค รุ่น 115i จำนวน 1 รางวัล มูลค่า 42,000 บาท และบัตรชมภาพยนตร์ จำนวน 50 รางวัล รางวัลละ  2 ที่นั่ง รวมมูลค่ากว่า 60,000 บาท
ทั้งนี้ เดิมในจังหวัดนครปฐมมีที่สาขาเปิดให้บริการไปแล้ว คือ อีจีวี บิ๊กซี อ้อมใหญ่ 5 โรง 1,224 ที่นั่ง เปิดเมื่อเดือนเมษายน 2548, เมเจอร์ ซีนีเพล็กซ์ โลตัส ศาลายา 5 โรง 1,003 ที่นั่ง เปิดเมื่อเดือนมกราคม 2551 และเมเจอร์ ซีนีเพล็กซ์ โลตัส นครปฐม  4 โรง 906 ที่นั่ง เปิดเมื่อเดือนสิงหาคม 2559 รวมในจังหวัดนครปฐมมีจำนวนโรงภาพยนตร์ที่เปิดบริการรวม 16 โรง
อนึ่ง ปัจจุบันบริษัทมีสาขาทั้งสิ้น 114 สาขา 680 โรง 158,518 ที่นั่ง ได้แก่  สาขาในกรุงเทพฯ 40 สาขา 348 โรง 77,943 ที่นั่ง ,สาขาต่างจังหวัด 39 จังหวัด 71 สาขา 316 โรง 76,762 ที่นั่ง และต่างประเทศ 3 สาขา 16 โรง 3,813 ที่นั่ง แบ่งเป็น กัมพูชา 1 สาขา 7 โรง และ ลาว 2 สาขา เวียงจันทร์ 5 โรง และปากเซ 4 โรง